Aalborgs midtby er igen onsdag tæt trafikkeret på grund af vejarbejde ved tunnellen.

Vejarbejdet ved Limfjordstunnellen påvirker igen onsdag trafikken. Omkring klokken 15.00 kører bilerne langsomt frem her på Vesterbro, hvor TV2/Nords medarbejder har taget billederne. Også på motorvejen holder bilerne tæt især i nordgående retning, hvor køen strækker sig helt fra T. H. Sauersvej. Det fortæller vagtchef ved Nordjyllands Politi, Per Jørgensen. Mandag oplevede masser af mennesker, at trafikken stod helt stille, men de seneste to dage er det gået mere smertefrit med at få folk gennem Aalborgs knudepunkter. Kødannelse kan dog ikke undgås, og politiet har ved flere lejligheder bedt folk om at væbne sig med tålmodighed, når de skal krydse Limfjorden. Men ifølge Per Jørgensen, så lader det til, at folk har vænnet sig til trafikkøerne, for politiet oplever langt færre henvendelser omkring trafikken, end i mandags.